ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОН ЗА ВОЗДУХОПЛОВСТВО

Во Законот за воздухопловство („Службен весник на Република Македонија“ бр. 14/06, 24/07, 103/08, 67/10, 24/12, 80/12, 155/12 и 42/14), во членот 4 по точката 66 се додава нова точка 66-а која гласи:

“66-а. Препрека е секој траен, времен и подвижен објект, или делови на истиот, кој:

а) се наоѓа во зоната наменета за движење на воздухопловите по земја,

б) се простира над дефинираните површини наменети за заштита на воздухопловите во лет; или

в) се наоѓа надвор од тие дефинирани површини, а претставува опасност по воздушниот сообраќај;”

**Член 2**

Членот 68 се менува и гласи:

“(1) При издавање на акти за градење согласно Законот за градење, при изградба или реконструкција на аеродром, леталиште или објект на аеродром или леталиште, како и препрека во зоната на аеродромот или леталиштето, инвеститорот е должен да прибави согласност од аспект на безбедноста на воздушниот сообраќај.

(2) При издавање на акти за градење за објекти во и надвор од зоната на аеродромот или леталиштето инвеститорот е должен да прибави согласност од аспект на безбедноста на воздушниот сообраќај за: издвоени антенски столбови со височина поголема од 15м, оџаци со височина поголема од 30м, далноводи под напон поголем од 100 КВ, ветерници, како и други објекти кои се со височина поголема од 100м.

(3) Согласностите од ставовите (1) и (2) на овој член ги издава Агенцијата.

(4) За објектите од ставовите (1) и (2) на овој член за кои се издава одобрение за употреба во комисиите за технички преглед учествува претставник од Агенцијата. “

**Член 3**

Во членот 177 по зборовите: “за воочување на” се додаваат зборовите: ”препреките на аеродромот, односно леталиштето, во зоната на аеродромот и леталиштето, како и надвор од таа зона;” и по зборовите: “овие системи,” се додаваат зборовите: “организацијата и работењето на операторите на воздухопловни пристаништа,”.

**Член 4**

Во членот 188 став 1 точка 14 се менува и гласи:

„14) При издавање на акти за градење согласно Законот за градење, инвеститорот не прибави согласност од аспект на безбедноста на воздушниот сообраќај (член 68 став 1 и 2).“

**Член 5**

Овој закон влегува во сила осмиот ден од денот на објавувањето во „Службен весник на Република Македонија“.